སློབ་སྦྱོང་གི་བརྒྱུད་རིམ།སྔ་ཕྱིར་ལོ་ངོ་དགུ་ཙམ་གྱི་རིང་ལ།རང་གི་དགའ་ཁ་འཁྱེར་ཕྱོགས་དང་བསྟུན་ནས་ནང་བའི་དགོན་སྡེ་གྲགས་ཅན་ཁག་དང་།དེ་མིན་སྤྱི་ཚོགས་ཀྱི་བསླབ་གྲྭ་ཁག་བཅས་སུ་བོད་ཡིག་གཙོ་བོར་བྱས་པའི་ནང་བའི་མཚན་ཉིད་རིག་པའི་ཁོངས་གཏོགས་ཀྱི་དབུ་ཚད་ཀྱི་སྐོར་དང་།བོད་གངས་ཅན་དང་རྒྱ་དཀར་ནག་སྐོར་གྱི་བྱུང་རབས།འཛམ་གླིང་གི་ལོ་རྒྱུས་དང་།རྩོམ་རིགས་ཁམས།ཆབ་སྲིད་དང་རྒྱུན་ཤེས་སྐོར་གྱི་དཔེ་དེབ་གང་མང་དང་བོད་ཀྱི་ཐུན་མོང་རིག་གནས་བཅས་ལ་སྦྱང་བ་མི་དམན་ཙམ་བགྱིས་ཁུལ་བྱས།ལྷག་ཏུ་དམིགས་བསལ་ཞིག་ལ།སྔ་ཕྱིར་ལོ་ངོ་ལྔ་ཙམ་གྱི་རིང་ལ་ནང་དོན་སྣ་ཚོགས་ཡོད་པའི་ཡར་ཐོན་ཅན་གྱི་དཔེ་དེབ་བརྒྱ་ཕྲག་བརྒལ་བ་ལ་ཞི་ལྷོད་བག་ཕེབས་ངང་སློབ་སྦྱོང་དང་བསམ་གཞིག་གཏོང་རྒྱུའི་གོ་སྐབས་ཡག་པོ་བྱུང་བས་མི་བུ་འབྱུང་སྤུས་ཀྱི་ཐད་ནས་མིའི་གྲལ་དུ་ཚུད་ཐབས་མེད་པའི་རྗེས་ལུས་ཀྱི་རྡོག་ཁྲེས་ལྕི་མོ་འཁུར་མ་དགོས་ཙམ་བྱུང་།སྐབས་དེ་ཙམ་ནས་བཟུང་།༼སྐྱེས་བུ་སྒེར་ཚུགས་ཀྱི་བསམ་བློས་ཆོས་རབ་ཏུ་རྣམ་འབྱེད་ཀྱི་ཤེས་རབ།༽ཅེས་པ་དེ་ཆེས་ཤིན་ཏུ་དགོས་གལ་ཆེན་པོ་ཞིག་ཡིན་པར་རྟོགས་ཤིང་།དེ་ལས་ཀྱང་ཤིན་ཏུ་གལ་འགངས་ཆེ་བ་ཞིག་ལ།རང་ལ་དོན་དམ་པའི་ཤེས་བྱ་ཡོན་ཏན་གྱིས་དབུལ་བ་ཡང་གཏིང་ཟབ་མོའི་ཚོར་སྣང་བྱུང་།ལྷག་ཏུ་ལོ་འདི་འགའི་རིང་ལ་སྔ་གཞུག་ཏུ་འཕགས་པ་གནས་བརྟན་སྡེ་བའི་བསྟན་པ་ཆེས་ཆེར་དར་ས་འབར་མའམ་མ་ཡན་མར་དང་།རྒྱལ་སྤྱིའི་ཚོང་ལས་ཀྱི་ལྟེ་བ་རུ་གྲགས་པའི་ཧོང་ཁོང་ངམ་ཤང་ཀང་དང་རྒྱ་ནག་སྐམ་ས་ཆེན་པོའི་འབྲེལ་མཚམས།ཙི་ནའི་ལྷོ་ཕྱོགས་ཀྱི་ལྷོ་རྒྱ་མཚོ་དང་ཁད་ཉེ་བའི་ཡུལ་གྲུ་ཁག་དང་།བོད་ཡུལ་སྟོད་སྨད་བར་གསུམ་གྱི་མཐའ་མཚམས་ས་ཁུལ་ཕལ་ཆེར་དང་།ད་དུང་ཧན་རིགས་རྒྱ་མི་རྣམས་ཀྱིས་འཇིགས་སྐུལ་དྲག་སྤྱོད་པས་གཏོར་རྒོལ་གྱི་ཉེན་ཚབས་ཆེ་ཤོས་སུ་བརྩི་བཞིན་པའི་ཨབ་གྷན་སི་ཐན་དང་ཕ་ཀི་སི་ཐན་དང་ཤར་ཏྲུར་ཀི་སི་ཐན་ནམ་རྒྱ་སྐད་དུ་ཤིན་ཅང་ཞེས་འབོད་པའི་ཡུལ་བཅས་ཀྱི་ས་མཚམས་སུ་འཁེལ་བའི་གནའ་བོའི་ལི་ཡུལ་གྱི་ལྷོ་མཐའ་རུ་གནས་ཆགས་པའི་ཁ་ཆེ་ཆོས་ལུགས་པའི་འདུས་སྡོད་ས་ཁུལ་ཏེ་ཁྭ་ཤི་སྒར་དང་ཧི་ཐེན་བཅས་སུ་སྐབས་རེར་རང་ཉིད་རྐྱང་བས་དང་།མཚམས་རེར་ཨི་ཊ་ལི་དང་།ཨ་མེ་རི་ཁ།ཉི་ཧོང་།དབྱིན་ཇིའམ་དབྱིན་གྷི་ལན།ཕོ་ལན་ཊི།ལྷོ་ཁོ་རེ་ཡ།ནོར་ཝེ།ཁ་ན་སྒྲ།ཧྥ་རན་སི།སི་ཕེན།ཧོང་ཁོང་སོགས་ཡར་ཐོན་དར་རྒྱས་ཅན་གྱི་རྒྱལ་ཁབ་དང་ས་ཁུལ་འགའི་མི་སེར་ཡིན་པའི་ཡུལ་སྐོར་ལྗོངས་རྒྱུ་བ་དང་།ཚན་རིག་པ།ས་གཤིས་རྟོག་ཞིབ་པ།ཤེས་ཡོན་པ།རྩོམ་པ་པོ།སློབ་ཆེན་སློབ་མ་བཅས་ཡིན་པ་གང་ཞིག་ལ།སྒེར་གྱི་འབྲེལ་བའི་ཐད་ནས་གྲོགས་པོ་ཡིན་པ་འགའ་ཞིག་དང་མཉམ་དུ་འགྲོགས་འདྲིས་ཀྱི་གོ་སྐབས་ཐེངས་མང་བྱུང་བས།འཛམ་གླིང་ཤར་ནུབ་ཀྱི་ཡུལ་ཕྱོགས་སོ་སོའི་ཡུལ་རྒྱུས་དང་ཡུལ་མིའི་འཚོ་བ།བསམ་བློ་དང་གཤིས་ཀཀུན་སྤྱོད་དང་ཆོས་ལུགས་དད་མོས།ཆབ་སྲིད་ཀྱི་གནས་སྟངས།ཡུལ་གྲུ་དེ་ཚོའི་ཉིན་རེ་ཉིན་རེའི་བྱ་བ་སྒྲུབ་སྟངས་དང་དགའ་ཁ་འཁྱེར་ཕྱོགས་སོགས་ལའང་རྒྱུས་ལོན་གང་ལ་གང་འཚམས་ཤིག་ལོན་པས་མི་ཚད།རྒྱ་ཆེ་ས་ནས་ཞུས་ན།འཛམ་བུ་གླིང་གི་འགྲོ་ཕྱོགས་དང་།ཡང་སྒོས་ནུབ་གླིང་ཡོ་རོབ་པ་དང་ཨ་རི་བ།སའི་གོ་ལའི་ཆེས་ཤར་མཐའི་རྒྱལ་ཁབ་ཉི་ཧོང་ངམ་འཇར་པན་བ་སོགས་ཀྱི་ནང་བསམ་བློ་འཁྱེར་སྟངས་དང་མི་ཚེ་སྐྱེལ་སྟངས་ལ་ཡང་དཔེ་དེབ་དང་གསར་འགྱུར་སོགས་ཀྱི་ཐོག་ཏུ་གོ་ལོ་ཐོས་ལོ་ཙམ་མ་ཡིན་པར་འགྲོ་མིའི་འཚོ་བ་དངོས་ཀྱི་ནང་ནས་ཉམས་མྱོང་རྩ་ཆེན་མང་བོ་གསོག་འཇོག་ཐུབ་པ་བྱུང་།